tilstand
Tilstand – normalt kaldt état – betegner de enkelte oplag af aftryk fra en grafisk produktion, hvor der mellem hvert trykgang er foretaget ændringer eller reparationer af trykpladen, så aftrykkets grafiske kvalitet falder lidt forskelligt ud efterhånden som trykpladen bliver enten ændret, slidt eller repareret.
Nutidige litografiske kunstblade anfører normalt aftrykkets tilstand med et nummer, nederst i venstre hjørne. Ældre tiders tilstandsbeskrivelse af kobberstik og raderinger må baseres på en konkret undersøgelse af forskelle mellem eksemplarer af samme tryk og på ekspertviden om det pågældende kobberstiks udgivelseshistorie. Flere af fx Rembrandts raderinger findes i mange forskellige tilstande.